ചികിത്സയിലായ യുവതി മരിച്ചു കോവിഡ് വാക്സിനിലെ പിഴവ് മരണകാരണമെന്ന് ബന്ധുക്കള് നാരങ്ങാനം: തലച്ചോറിലേക്ക് രക്തയോട്ടം നിലച്ച് അബോധാവസ്ഥയില് ചികിത്സയിലായ യുവതി മരിച്ചു. നാരങ്ങാനം നെടുമ്ബാറ പുതുപ്പറമ്ബില് ജിനു കുമാറിന്റെ ഭാര്യ ദിവ്യ ആര്. നായരാണ് 38 ഇന്നലെ രാവിലെ മരിച്ചത്. കോവിഡ് വാക്സിന് സ്വീകരിച്ചതിനു പിന്നാലെയുണ്ടായ പ്രശ്നങ്ങളാണ് യുവതിയുടെ മരണത്തിനു കാരണമായതെന്ന ആരോപണവുമായി ബന്ധുക്കള്.രണ്ടാഴ്ച മുമ്ബാണ് നാരങ്ങാനം പ്രാഥമികാരോഗ്യ കേന്ദ്രത്തിലെത്തില് നിന്നും ദിവ്യ വാക്സിന് സ്വീകരിച്ചത്. ഇതിനു പിന്നാലെ തലവേദന ഉണ്ടായി. ഇതു മാറാതിരുന്നതിനേ തുടര്ന്ന് കഴിഞ്ഞ 14ന് കോഴഞ്ചേരിയിലെ സ്വകാര്യ ആശുപത്രിയില് ചികിത്സ തേടി. അവിടെ വച്ച് മസ്തിഷ്കാഘാതമുണ്ടായി. തുടര്ന്ന് എറണാകുളത്തെ ആസ്റ്റര് മെഡിസിറ്റിയിലേക്കു മാറ്റി. തലച്ചോറില് രണ്ടുതവണ ശസ്ത്രക്രിയ നടത്തി. രക്തക്കുഴലിലെ തടസം മാറ്റിയെങ്കിലും രക്തസ്രാവമുണ്ടായി. തലച്ചോറിന്റെ പ്രവര്ത്തനം ഏതാണ്ട് പൂര്ണമായി നിലച്ചിരുന്നു. തുടര്ന്ന് തിരുവല്ല പുഷ്പഗിരി മെഡിക്കല് കോളജിലെ തീവ്രപരിചരണ വിഭാഗത്തിലേക്ക് മാറ്റി. വെന്റിലേറ്ററിന്റെ സഹായത്തോടെ ജീവന് നിലനിര്ത്തിവരികയായിരുന്നെങ്കിലും ഇന്നലെ രാവിലെ മരിച്ചു.ദിവ്യ ഗുരുതരാവസ്ഥയിലാതറിഞ്ഞ് വിദേശത്തുനിന്നും ഭര്ത്താവ് ജിനു കുമാര് നാട്ടിലെത്തി ആരോഗ്യമന്ത്രിക്കും ജില്ലാ കളക്ടര്ക്കും പരാതി നല്കിയിരുന്നു. മന്ത്രി വീണാ ജോര്ജ് ജിനു കുമാറില് നിന്നു നേരിട്ട് വിവരങ്ങള് ചോദിച്ചറിഞ്ഞു. വിഷയത്തില് ഡി.എം.ഒ അന്വേഷണം നടത്തുകയും ചെയ്തു. എട്ടുവയസുള്ള ഒരു മകള് ദിവ്യയ്ക്കുണ്ട്. മൃതദേഹം പോസ്റ്റുമോര്ട്ടത്തിനായി കോട്ടയം മെഡിക്കല് കോളജിലേക്കു മാറ്റിയിരിക്കുകയാണ്.രണ്ടാഴ്ച മുമ്ബ് കാട്ടൂര് സ്വദേശിയായ വിദ്യാര്ഥിനിയും സമാനസാഹചര്യത്തില് മരിച്ചിരുന്നു. വാക്സിനെടുത്തതിനേ തുടര്ന്നുള്ള അസ്വസ്ഥതകളാണ് മരണത്തിനു കാരണമായതെന്ന് വിദ്യാര്ഥിനിയുടെ ബന്ധുക്കള് ആരോപിച്ചിരുന്നു. ഇതു സംബന്ധിച്ചും ആരോഗ്യവകുപ്പ് അന്വേഷണം നടത്തിയതാണ്.